ทหารไทยออกประกัน ชูจ่ายเบี้ยเดือนละพัน
ทีเอ็มบีออกประกันสะสมทรัพย์ เจาะคนรุ่นใหม่ลดหย่อนภาษี จ่ายเบี้ยแค่เดือนละพัน
13 ต.ค. 2558

ทีเอ็มบีออกประกันสะสมทรัพย์ เจาะคนรุ่นใหม่ลดหย่อนภาษี จ่ายเบี้ยแค่เดือนละพัน 
น.ส.กมลวรรณ อิ่มฤทัยเจริญโชค เจ้าหน้าที่บริหารผลิตภัณฑ์การลงทุน ธนาคารทหารไทย เปิดเผยว่า ได้ร่วมกับ เอฟดับบลิวดี ประกันชีวิต ออกผลิตภัณฑ์ประกันชีวิตสะสมทรัพย์ ไลฟ์ เซฟเว่อร์ 15/9 หรือจ่ายเบี้ย 9 ปี คุ้มครอง 15 ปี ด้วยเงื่อนไขจ่ายเบี้ยเดือนละ 1,000 บาท รับเงินคืนปีละ 2,000 บาท สิ้นสุดสัญญารับเงินก้อน 1 แสนบาท
ทั้งนี้ ประกันดังกล่าวเจาะกลุ่มคนรุ่นใหม่ที่ซื้อกรมธรรม์เป็นครั้งแรก เพื่อเริ่มต้นการออม สามารถจ่ายเบี้ยประกันได้โดยไม่กระทบชีวิตประจำวัน รวมทั้งนำเบี้ยประกันลดหย่อนภาษีได้ ตั้งเป้าหมายไม่ต่ำกว่า 2 หมื่นกรมธรรม์ ภายในสิ้นปี 2558
สำหรับภาพรวมธุรกิจขายประกันผ่านธนาคาร (แบงก์แอสชัวรันส์) ในระบบปีนี้ยังมีอัตราเติบโตที่ดีแต่ไม่หวือหวามากนัก จากสภาพเศรษฐกิจและอัตราดอกเบี้ยที่อยู่ในระดับต่ำ แต่เป็นโอกาสของผู้ซื้อ เพราะผลตอบแทนจูงใจมากกว่าดอกเบี้ยเงินฝาก จึงเป็นทางเลือกการออม
ด้านแบงก์แอสชัวรันส์ของธนาคารทหารไทยในช่วง 9 เดือนแรกขยายตัวดี เบี้ยรับใหม่อยู่ที่ 2,700 ล้านบาท เติบโต 37% คาดว่าสิ้นปีเบี้ยรับใหม่จะอยู่ที่ 4,000 ล้านบาท เติบโตในระดับเดียวกัน โดยเบี้ยใหม่ส่วนใหญ่มาจากประกันชีวิต สัดส่วน 60-70% และมีอัตราต่ออายุกรมธรรม์เกือบ 90%
“กลยุทธ์แบงก์แอสชัวรันส์ของธนาคาร คือ ออกผลิตภัณฑ์ตามความต้องการของลูกค้า ทำให้การเติบโตมีเสถียรภาพมากกว่าประเภทจ่ายเบี้ยครั้งเดียว (ซิงเกิ้ล พรีเมียม) โดยครึ่งปีแรกตลาดนิ่งบ้าง แต่ครึ่งปีหลังเชื่อว่าดอกเบี้ยที่ต่ำจะทำให้คนเริ่มออมผ่านประกันมากขึ้น” น.ส.กมลวรรณ กล่าว
อย่างไรก็ตาม เชื่อว่าผลิตภัณฑ์ประกันจะไม่ถูกผลิตภัณฑ์กองทุนแย่งลูกค้า แม้ผู้ซื้อมองหาผลตอบแทนที่สูง เพราะลูกค้าคนละกลุ่มเป้าหมาย โดยผู้ซื้อกองทุนเป้าหมายคือผลตอบแทนสูงที่ต้องแลกกับความเสี่ยง ส่วนประกันชีวิต เป้าหมายคือประกัน ความเสี่ยงน้อย ผลตอบแทนจึงต่ำกว่า
ด้านรายได้ค่าธรรมเนียม 9 เดือน เติบโตกว่า 30% จากสิ้นปีที่แล้วอยู่ที่ 1,100 ล้านบาท และคาดว่าสิ้นปีนี้จะเติบโต 40% ขึ้นไป เนื่องจากฐานลูกค้าของธนาคารมากขึ้น ซึ่งเป็นกลุ่มเป้าหมายที่ธนาคารต้องการขายข้ามผลิตภัณฑ์ โดยปัจจุบันขายประกันได้เฉลี่ยเดือนละ 6,000-7,000 ล้านบาท
ทั้งนี้ ขณะนี้อยู่ระหว่างศึกษาการออกผลิตภัณฑ์ประกันพ่วงการลงทุน (ยูนิตลิงก์) คาดว่าจะออกได้ปีหน้า